# **REPUBLIKA HRVATSKA**

**ZAGREBAČKA ŽUPANIJA**

**OPĆINA KRIŽ**

**OPĆINSKO VIJEĆE**

# **Z A P I S N I K**

**S 28. SJEDNICE OPĆINSKOG VIJEĆA**

**OPĆINE KRIŽ**

**(Sjednica održana 05. lipnja 2024. godine)**

Z A P I S N I K

s 28. sjednice Općinskog vijeća Općine Križ održane dana 05. lipnja 2024. godine s početkom u 17,02 sati u sjedištu Općine Križ u Križu, Trg Svetog Križa 5, u prostoriji vijećnice.

**Nazočni članovi Općinskog vijeća**:Zlatko Hrastić (predsjednik), Robert Magdić,

Nataša Nižetić-Šiletić, Miroslav Pranjić, Blaž Prcela, Sandrino Rac, Damir Sokolić, Matea Vorel i Željko Zimić

**Nenazočni članovi Općinskog vijeća:** Vlasta Crnković, Danijela Huljenić, Tina Matanić i

Dubravko Poje

**Ostali nazočni**: - Općinski načelnik Općine Križ: Marko Magdić

- pročelnica Jedinstvenog upravnog odjela: Lidija Radošević

- voditeljica Odsjeka za financije, komunalno gospodarstvo i gospodarstvo:

Nada Horvat

- viša stručna suradnica za informiranje i opće poslove: Maja

Dundović Pleša

- viši stručni suradnik za komunalno gospodarstvo: Žarko Gambiroža

- tehničar Obiteljskog radija Ivanić: Zvonimir Geiger

- novinarka Obiteljskog radija Ivanić: Ana Tomašić

**Zapisničar**: Đurđica Kain

- Sjednici je u trenutku otvaranja bilo nazočno 9 članova Općinskog vijeća.

- Sjednica je javno prenošena u programu Obiteljskog radio Ivanića.

Predsjednik je pozdravio sve nazočne i otvorio 28. sjednicu Općinskog vijeća u 17,02 sati.

Konstatirao je da je sjednici **nazočno 9 članova** Općinskog vijeća od sveukupno 13 članova te da postoji kvorum za pravovaljano održavanje sjednice.

Prije utvrđivanja dnevnog reda, predsjednik je dao na usvajanje Zapisnike s 26. i 27. sjednice Općinskog vijeća. Primjedaba na iste nije bilo te je provedeno glasovanje o usvajanju

svakog Zapisnika posebno. Nakon svakog provedenog glasovanja, predsjednik je konstatirao da je **jednoglasno** usvojen **Zapisnik s 26. sjednice** Općinskog vijeća, a zatim da je **jednoglasno** usvojen i **Zapisnik s 27. sjednice** Općinskog vijeća.

Primjedaba kao ni drugih prijedloga za izmjenu ili dopunu dnevnog reda nije bilo, provedeno je glasovanje članova Općinskog vijeća o istome, nakon kojega je predsjednik konstatirao da je **jednoglasno** utvrđen slijedeći

**DNEVNI RED:**

1.Aktualni sat.

2. Razmatranje prijedloga i donošenje:

a) Odluke o izmjeni Odluke o osnivanju javne ustanove Knjižnice i čitaonice Križ;

b) Odluke o davanju prethodne suglasnosti na prijedlog Statuta Knjižnice i čitaonice Križ.

3. Razmatranje prijedloga i donošenje:

a) Zaključka o primanju na znanje Izvješća o provjeri formalnih uvjeta prijavljenih kandidata na ponovljeni Javni poziv za isticanje kandidatura za izbor članova Savjeta mladih Općine Križ;

b) Zaključka o poništenju ponovljenog Javnog poziva za isticanje kandidatura za izbor članova Savjeta mladih Općine Križ.

4. Razmatranje prijedloga i donošenje:

-2-

a) Odluke o odabiru ponuditelja za kupnju nekretnina u vlasništvu Općine Križ;

b) Odluke o djelomičnom poništenju javnog natječaja za prodaju nekretnina;

c) Odluke o prodaji nekretnina u vlasništvu Općine Križ i utvrđivanju teksta javnog natječaja za prodaju.

5. Razmatranje prijedloga i donošenje Odluke o davanju suglasnosti na sklapanje Ugovora o nagodbi.

6. Razmatranje prijedloga i donošenje Zaključka o izdvajanju novčanih sredstava za radove izgradnje oborinske odvodnje i pješačke i biciklističke staze u Poduzetničkoj zoni Križ II (Industrijska cesta) – II. faza.

7. Razmatranje prijedloga i donošenje Zaključka o izdvajanju novčanih sredstava za radove uređenja nerazvrstanih cesta u Gornjem Prnjarovcu.

8. Razmatranje prijedloga i donošenje Zaključka o izdvajanju novčanih sredstava za radove uređenja nerazvrstane ceste Razljev-Kompator ugradnjom dvostruke površinske obrade.

9. Razmatranje prijedloga i donošenje Zaključka o izdvajanju novčanih sredstava za radove uređenja nerazvrstane ceste Naftaplinska ulica u Bunjanima ugradnjom dvostruke površinske obrade.

Rad po utvrđenom dnevnom redu.

**Točka 1.**

Općinski načelnik je nazočne informirao o aktivnostima i aktualnim događanjima u vremenu između zadnje održane i ove sjednice Općinskog vijeća:

-Dana 02. svibnja 2024. godine započeo je s radom LIDL-ov treći i najveći logističko distributivni centar u Hrvatskoj, izgrađen u Poduzetničkoj zoni Križ u Križu. Prigodom otvorenja najznačajnije investicije u povijesti gospodarstva Općine Križ, Lidl Hrvatska uručio je donacije u iznosu od po =5.000,00 EUR-a Dječjem vrtiću Križić-kružić Križ, Vatrogasnoj zajednici Općine Križ te Osnovnoj školi Milke Trnine u Križu;

- Započeli su radovi uređenja nerazvrstanih cesta u naselju Gornji Prnjarovec, koji obuhvaćaju tri ceste u duljini od otprilike 1000 metara, a na kojima je predviđeno frezanje postojećeg oštećenog sloja asfalta, izravnanje površine kolnika, izrada novog habajućeg sloja te uređenje bankina. Predvidivi rok završetka radova je oko 10 radnih dana;

- Izvijestio je da je obavljen posjet lokacije i pregled od strane LAG-a Moslavina, vezano za ulaganje u projekt Općine Križ "Rekonstrukcija društvenog doma u Obedišću" koji je sufinanciran putem 7. LAG Natječaja. Nisu utvrđene nikakve nepravilnosti u provedbi, a radovi na završnom uređenju doma su pri samom kraju, te je realno očekivati da će dom biti uskoro spreman za korištenje;

- Nakon izrade potrebne dokumentacije te ishođenja svih potrebnih dozvola, ostvarivanja sufinanciranja u iznosu od =40.000,00 EUR-a iz Proračuna Zagrebačke županije i =49.000,00 EUR-a od strane Ministarstva regionalnog razvoja i fondova Europske unije, proveden je postupak javne nabave te je odabran izvođač radova za izvođenje II. faze radova izgradnje oborinske odvodnje, pješačke i biciklističke staze u Industrijskoj cesti u Križu. Ukupna vrijednost ugovorenih radova, koji bi trebali biti završeni kroz naredna tri mjeseca, iznosi cca =215.000,00 EUR-a;

- Ugovoreno je uređenje tankim slojem asfalta, za nerazvrstane ceste Razljev - Kompator i Naftaplinsku ulicu u Bunjanima, za što je predvidivi trošak cca =100.000,00 EUR-a;

- Općina Križ zaprimila je Odluku o odabiru korisnika i dodjeli sredstava Fonda za zaštitu okoliša i energetsku učinkovitost, za sufinanciranje razvoja pametnih i održivih rješenja i usluga, sukladno kojoj je ostvareno sufinanciranje u iznosu od =14.098,00 EUR-a za projekt Razvoj pametnih i održivih rješenja i usluga u Općini Križ, u sklopu kojeg se planira implementacija platforme Otvorena Općina, za pružanje digitalnih usluga korisnicima,

-3-

informiranje i komunikaciju s općinskim službama te uvid u funkcioniranje Općine, te postavljanje meteostanice i dvije kamere za nadzor prometa;

- Škarda-Sanitarna zaštita d.o.o. Čazma izvršila je dva od četiri planirana tretmana larvicidnog i adulticidnog tretiranja komaraca na području Općine Križ;

- Dobrovoljno vatrogasno društvo Križ obilježilo je 130. godina neprekidnog rada, u što se Općina Križ uključila svojim pokroviteljstvom;

- Praznik rada obilježen je ove godine tradicionalnom budnicom u izvedbi Limene glazbe DVD-a Križ i nastavljen prigodnim natjecanjem u kuhanju graha;   
 -Početkom svibnja održana je i tradicionalna 13. izložba vina Udruge Škaf;  
 -Sredinom svibnja, u suradnji Općine Križ i Run Croatie već tradicionalno održana je utrka, ove godine sa 160 trkača, a nakon utrke održana je i manifestacija KRIGL FEST; - Povodom 140. obljetnice osnutka Knjižnice i čitaonice Križ, održan je koncert Mile Kekina te je održana predstava, hit komedija Kazališta Moruzgva;

- U organizaciji Biciklističkog kluba Kutina, u okviru biciklističke ture od 100 km, pod nazivom „Moslavina on bike 2024“, Općinom Križ prošlo je šezdesetak sudionika ovog lijepog sportskog događaja;

- Obilježen je blagdan Dana državnosti i Tijelova, posjetom Spomen sobi poginulih branitelja iz Domovinskog rata u Galeriji Križ te polaganjem vijenaca kod centralnih križeva na grobljima u Križu i Rečici Kriškoj;

- Održan je program obilježavanja 34. Badalićevih dana, kojom prilikom je Plaketa Josip Badalić ove godine dodijeljena Katarini-Antoniji Boras, najboljoj studentici ruskog jezika i književnosti Filozofskog fakulteta u Zagrebu. Program obilježavanja 34. Badalićevih dana nastavlja se 7. lipnja, kada će biti održan i koncert Matije Cveka & The Funkensteinsa; - Tijekom vikenda, 08. i 09. lipnja 2024. godine, Općina Križ ugostiti će mnogobrojne velike i male folklorne skupine na smotri folklora u organizaciji Kulturno umjetničkog društva Graničar iz Križa;

- Dana 9. lipnja 2024. godine, sva birališta na području Općine Križ biti će spremna za izbore za članove u Europski parlament iz Republike Hrvatske i izbore za članove mjesnih odbora na području Općine Križ.

Članica Općinskog vijeća NATAŠA NIŽETIĆ-ŠILETIĆ postavila je slijedeća pitanja:

1. Izrazivši zadovoljstvo što je broj djece takav da opravdava potrebu i svrhu Programa produženog boravka, štoviše s naznakama i tendencijom rasta broja djece, zanima je može li se razmisliti o zapošljavanju još jedne učiteljice za potrebe rada u produženom boravku, čiji rad bi iz Proračuna financirala Općina Križ? Također je podsjetila da je svojevremeno već postavljala pitanje o mogućnosti da rad na ovom radnom mjestu bude definiran kao radni odnos na neodređeno vrijeme te ga sada ponovno aktualizira.

2. Podsjećajući da je naselje Gornji Prnjarovec jedino naselje u Općini Križ koje nema društveni dom, a pozivajući se na neke neformalne kuloarske priče da je već u izradi idejni projekt za objekt doma, zatražila je odgovor je li informacija točna i je li u planu izgradnja doma, a ako je, o kakvoj vrsti objekta se radi?

Općinski načelnik dao slijedeće odgovore:

1. Nastavno na pitanje vezano uz Program produženog boravka, izvijestio je da je zaprimljen zahtjev Osnovne škole Milke Trnine Križ u kojem je iskazana potreba za zapošljavanje još jedne osobe na radno mjesto učitelja/ice u Programu produženog boravka, iako je ta tema stalno prisutna i sporadično se aktualizira. Prije nekoliko dana obavio je vrlo konstruktivan razgovor s novoizabranom ravnateljicom Osnovne škole Milke Trnine Križ, u kojem je sagledana dosadašnja suradnja između Osnovne škole i Općine Križ kao i elementi koji se mogu unaprijediti, poboljšati ili pak promijeniti. Izvijestio je tako da je trenutno aktualan postupak opremanja školske kuhinje potrebnom opremom, u što će se Općina Križ također financijski uključiti. Također, svjesni da godinama nije bilo gotovo nikakvih ulaganja u održavanje, zamjenu ili obnavljanje elektroinstalacija u školskoj sportskoj dvorani, predložio

-4-

je da se na trošak Općine Križ izradi snimka postojećeg stanja u svrhu utvrđivanja stvarnog stanja i stvarnih potreba, vodeći se prije svega skrbi o sigurnosti učenika i djece koja u izvan/školskim aktivnostima koriste dvoranu. Kao što je to i do sada bio slučaj, Općina Križ se uvijek angažirala i financijski pratila opravdane potrebe škole, izdvajajući značajna novčana sredstava, a sve sukladno mogućnostima i planskim stavkama Proračuna. Potvrdio je da je upoznat s iskazanom potrebom za zapošljavanje dodatno još jedne osobe za Program produženog boravka, isti zahtjev biti će naravno razmotren, sve u skladu s mogućnostima realizacije, imajući u vidu i činjenicu da Općina Križ sukladno potpisanim dokumentima ima samo obvezu osigurati i izdvojiti sredstava za tu namjenu i voditi računa o njihovom namjenskom korištenju, a da je Osnovna škola ta koja sa zaposlenikom potpisuje Ugovor o radu. Potrebno je nadalje razmotriti i šire sagledati cijeli spektar obveza i materijalnih prava koja proizlaze iz statusa zapošljavanja na neodređeno vrijeme pa zato odgovor na ovaj prijedlog zahtjeva obuhvatniju projekciju troškova i mogućnosti.

2. Potvrdno se izjasnivši o utemeljenosti informacije o namjeri svojevremene izgradnje društvenog doma u Gornjem Prnjarovcu, informirao je da je prije nekog vremena očišćen i uređen teren od raznog otpada i odbačenog građevinskog materijala zaraslog samoniklim raslinjem, kako bi se uopće moglo ući u fazu projektiranja modularnog tipa objekta doma kojeg mještani jednog od najvećih naselja Općine Križ desetljećima nemaju, a zasigurno zaslužuju i trebaju. Zaključno, trenutno se radi na aktivnostima definiranja projektnog zadatka.

**Točka 2.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedloge:

a) Odluke o izmjeni Odluke o osnivanju javne ustanove Knjižnice i čitaonice Križ,

b) Odluke o davanju prethodne suglasnosti na prijedlog Statuta Knjižnice i čitaonice Križ.

Izvijestila je da su prijedlozi sukladni novim odredbama Zakona o knjižnicama i knjižničnoj djelatnosti i svim ostalim mjerodavnim propisima vezanim uz rad knjižnica, pa tako i Knjižnice i čitaonice Križ. Bit izmjene odnosi se na to da ravnatelja imenuje i razrješuje izvršno tijelo osnivača, po provedbi javnog natječaja

Prijedlog Odluke o izmjeni Odluke o osnivanju javne ustanove Knjižnice i čitaonice Križ bio je upućen u propisanu proceduru savjetovanja s javnošću, u kojem postupku nije zaprimljen niti jedan komentar, prijedlog ili sugestija.

Budući da učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**a) Odluku o izmjeni Odluke o osnivanju javne ustanove Knjižnice i čitaonice Križ,**

Odluka prileži Zapisniku i čini njegov sastavni dio.

**b) Odluku o davanju prethodne suglasnosti na prijedlog Statuta Knjižnice i čitaonice Križ.**

Odluka prileži Zapisniku i čini njegov sastavni dio.

**Točka 3.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedloge:

a) Zaključka o primanju na znanje Izvješća o provjeri formalnih uvjeta prijavljenih kandidata na ponovljeni Javni poziv za isticanje kandidatura za izbor članova Savjeta mladih Općine Križ;

-5-

b) Zaključka o poništenju ponovljenog Javnog poziva za isticanje kandidatura za izbor članova Savjeta mladih Općine Križ.

Izvijestila je da je iz predmetnog Izvješća razvidno da ni ovoga puta postupak nije rezultirao izborom članova Savjeta mladih Općine Križ, budući da su na objavljeni Javni poziv pristigla 3 prijedloga od kojih niti jedan nije zadovoljio propisane uvjete.

Iz istoga razloga, ponovljeni Javni poziv za isticanje kandidatura za izbor članova Savjeta mladih Općine Križ potrebno je poništiti te Općinsko vijeće ima zadatak u roku od 6 mjeseci od posljednjeg postupka ponovno pokrenuti postupak.

Član Općinskog vijeća SANDRINO RAC uvodno je podsjetio da je ovdje riječ o drugom Javnom pozivu koji nije urodio plodom; opće je poznata činjenicu da nam slijedeće godine slijede lokalni izbori; dužina trajanja mandata Savjeta mladih određena je mandatom predstavničkog tijela koje ga je izabralo; uzimajući u obzir potreban protok vremena za provođenje cijelog postupka u kojem će i mandat ovoga Općinskog vijeća biti pri samom kraju, ne vidi dublji i opravdani smisao u toj fazi ići u provođenje procedure već smatra realnijim rješenjem izbor članova Savjeta mladih Općine Križ ostaviti za provedbu slijedećem sazivu Općinskog vijeća.

Viša stručna suradnica za informiranje i opće poslove MAJA DUNDOVIĆ PLEŠA, pozivajući se na odredbe Zakona o savjetima mladih, podsjetila je da u istom stoji da se Javni poziv za isticanje kandidatura ponavlja svakih 6 mjeseci sve sve do konstituiranja Savjeta mladih.

Općinski načelnik se nastavno na iznijeto uključio kratkim pojašnjenjem.

Učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**a) Zaključak o primanju na znanje Izvješća o provjeri formalnih uvjeta prijavljenih kandidata na ponovljeni Javni poziv za isticanje kandidatura za izbor članova Savjeta mladih Općine Križ;**

Zaključak prileži Zapisniku i čini njegov sastavni dio.

**b) Zaključak o poništenju ponovljenog Javnog poziva za isticanje kandidatura za izbor članova Savjeta mladih Općine Križ.**

Zaključak prileži Zapisniku i čini njegov sastavni dio.

**Točka 4.**

Pročelnica Jedinstvenog upravnog odjela LIDIJA RADOŠEVIĆ obrazložila jeprijedloge:

a) Odluke o odabiru ponuditelja za kupnju nekretnina u vlasništvu Općine Križ, izvijestivši da je proveden postupak javnog natječaja tijekom kojega su zaprimljene ponude od strane 5 ponuditelja za 4 nekretnine iz natječaja od kojih su sve ponude valjane;

b) Odluke o djelomičnom poništenju javnog natječaja za prodaju nekretnina i to u dijelu koji se odnosi na katastarske čestice za koje nije bilo podnesenih ponuda odnosno nekretnine koje nisu prodane temeljem predmetnog natječaja;

c) Odluke o prodaji nekretnina u vlasništvu Općine Križ i utvrđivanju teksta javnog natječaja za prodaju, za sve preostale nekretnine iz proteklog natječaja, s naznačenim procijenjenim vrijednostima koje ujedno predstavljaju i početne cijene.

Budući da učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

-6-

1. **Odluku o odabiru ponuditelja za kupnju nekretnina u vlasništvu Općine Križ;**

Odluka prileži Zapisniku i čini njegov sastavni dio.

**b) Odluku o djelomičnom poništenju javnog natječaja za prodaju nekretnina;**

Odluka prileži Zapisniku i čini njegov sastavni dio.

**c) Odluku o prodaji nekretnina u vlasništvu Općine Križ i utvrđivanju teksta javnog natječaja za prodaju.**

Odluka prileži Zapisniku i čini njegov sastavni dio.

**Točka 5.**

Općinski načelnik obrazložio je prijedlog Odluke o davanju suglasnosti na sklapanje Ugovora o nagodbi, iznijevši kronološki sažetak događanja koja su prethodila potrebi donošenja ove Odluke.

Po provedenom postupku javnog natječaja i na temelju Odluke Općinskog vijeća o odabiru ponuditelja, Općina Križ 2015. godine sklopila je Ugovor o kupoprodaji nekretnina s trgovačkim društvom Stone Gallery d.o.o. Rijeka. Predmetni ugovor obvezivao je kupca na povrat nekretnine Općini Križ bez prava na povrat sredstava kupcu, ako investicija ne bude dovršena (ishođena uporabna dozvola) i stavljena u funkciju u roku 3 godine od dana sklapanja Ugovora o kupoprodaji. Temeljem Odluke Općinskog vijeća Općine Križ, 2017. godine dana je suglasnost na sklapanje Dodatka Ugovoru o kupoprodaji nekretnina kojim je rok za izgradnju gospodarskog objekta iz Ugovora produljen do 2019. godine. Također, temeljem Odluke Općinskog vijeća Općine Križ, 2019. godine dana je suglasnost na sklapanje Dodatka II. Ugovoru o kupoprodaji nekretnina kojim je rok za izgradnju gospodarskog objekta iz Ugovora produljen do 2021. godine. Obzirom da kupac - trgovačko društvo Stone Gallery d.o.o. Rijeka nije u ugovorenim rokovima dovršilo investiciju, ispunjeni su uvjeti na temelju kojih je nastupila obveza povrata nekretnine u vlasništvo Općine Križ.

Učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**Odluku o davanju suglasnosti na sklapanje Ugovora o nagodbi**

Odluka prileži Zapisniku i čini njegov sastavni dio.

**Točka 6.**

Viši stručni suradnik za komunalno gospodarstvo ŽARKO GAMBIROŽA obrazložio je prijedlog Zaključka o izdvajanju novčanih sredstava za radove izgradnje oborinske odvodnje i pješačke i biciklističke staze u Poduzetničkoj zoni Križ II (Industrijska cesta) – II. faza, izvijestivši da je po provedenom postupku javne nabave odabran najpovoljniji ponuditelj i to trgovačko društvo BINĐO d.o.o. Ivanić-Grad, kojemu će za plaćanje izvedenih radova iz Proračuna Općine Križ biti izdvojena sredstava u iznosu =214.627,26 EUR-a.

Učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**Zaključak o izdvajanju novčanih sredstava za radove izgradnje oborinske odvodnje i pješačke i biciklističke staze u Poduzetničkoj zoni Križ II (Industrijska cesta) – II. faza**

-7-

Zaključak prileži Zapisniku i čini njegov sastavni dio.

**Točka 7.**

Viši stručni suradnik za komunalno gospodarstvo ŽARKO GAMBIROŽA obrazložio je prijedlog Zaključka o izdvajanju novčanih sredstava za radove uređenja nerazvrstanih cesta u Gornjem Prnjarovcu. Na temelju provedenog postupka jednostavne nabave, za izvođenje radova odabrano je trgovačko društvo SWIETELSKY d.o.o. Zagreb kojemu će za plaćanje izvedenih radova iz Proračuna Općine Križ biti izdvojena novčana sredstava u iznosu =72.506,25 EUR-a.

Učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**Zaključak o izdvajanju novčanih sredstava za radove uređenja nerazvrstanih cesta u Gornjem Prnjarovcu**

Zaključak prileži Zapisniku i čini njegov sastavni dio.

**Točka 8.**

Prijedlog Zaključka o izdvajanju novčanih sredstava za radove uređenja nerazvrstane ceste Razljev-Kompator ugradnjom dvostruke površinske obrade, obrazložio je viši stručni suradnik za komunalno gospodarstvo ŽARKO GAMBIROŽA.

Pojasnivši da je u provedenom postupku jednostavne nabave za izvođenje predmetnih radova odabrano trgovačko društvo STM CROATIA d.o.o., Virje te se donošenjem ovoga Zaključka iz Proračuna Općine Križ odobrava izdvajanje novčanih sredstava u iznosu =74.062,50 EUR-a.

Rasprave po točci nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**Zaključak o izdvajanju novčanih sredstava za radove uređenja nerazvrstane ceste Razljev-Kompator ugradnjom dvostruke površinske obrade**

Zaključak prileži Zapisniku i čini njegov sastavni dio.

**Točka 9.**

Prijedlog Zaključka o izdvajanju novčanih sredstava za radove uređenja nerazvrstane ceste Naftaplinska ulica u Bunjanima ugradnjom dvostruke površinske obrade, obrazložio je viši stručni suradnik za komunalno gospodarstvo ŽARKO GAMBIROŽA, izvijestivši da je u provedenom postupku jednostavne nabave za izvođenje predmetnih radova odabrano trgovačko društvo STM CROATIA d.o.o., Virje te se donošenjem ovoga Zaključka iz Proračuna Općine Križ odobrava izdvajanje novčana sredstava u iznosu =31.106,25 EUR-a.

Budući da učesnika u raspravi nije bilo, ista je zaključena te je provedeno glasovanje nakon kojega je predsjednik konstatirao da je Općinsko vijeće **jednoglasno** donijelo

**Zaključak o izdvajanju novčanih sredstava za radove uređenja nerazvrstane ceste Naftaplinska ulica u Bunjanima ugradnjom dvostruke površinske obrade**

Zaključak prileži Zapisniku i čini njegov sastavni dio.

-8-

Predsjednik je konstatirao da je u potpunosti iscrpljen dnevni red 28. sjednice, koju je zaključio u 17,32 sati.

ZAPISNIČAR: PREDSJEDNIK

Đurđica Kain OPĆINSKOG VIJEĆA OPĆINE KRIŽ:

Zlatko Hrastić